钦定古今图书集成/历象汇编/历法典/第075卷 > 唐顺之稗编 > 五星行度
## 钦定古今图书集成/历象汇编/历法典/第075卷 > 唐顺之稗编 > 五星行度

予尝考古今历法，“五星行度惟留逆之际最多差。自
内而进者，其退必向外；自外而进者，其退必由内。其
迹如循柳叶，两末锐、中间往还之道相去甚远。故两
末星行成度稍迟，以其斜行故也；中间成度稍速，以
其径捷故也。”历家但知行道有迟速，不知道径又有
斜直之异。熙宁中，预领太史令卫朴造历，气朔巳正。
“但五星未有候簿可验。前世修历，多只增损旧历而
已，未曾实考天度。其法须测验每夜昏晓夜半，月及
五星所在度秒，置簿录之。满五年，其间剔去云阴及
昼见日数外，可得三年实行，然后以算日缀之，古所
谓缀术”者此也。是时司天历官皆承世族，隶名食禄，
本无知历者，恶朴之术过已，群沮之，屡起大狱，虽终
不能摇朴，而候簿至今不成。《奉元历》五星步术，但增
损旧历，正其甚谬处，十得五六而已。朴之历术，今古未有，为群历人所沮，不能尽其艺，惜哉！